एक बार की बात है। ये बिहार के पूर्णिया जिले स्थित सैदाबाद ग्राम में रह रहे थे। वहीं इन्हें ज्ञात हुआ कि निकटस्थ कनखुदिया नामक ग्राम में मासिक ध्यान-साधना शिविर आयोजित किया जाने वाला था जिसे सुशोभित करने संत सद्गुरु महर्षि मेँहीँ परमहंस, जिनकी उस समय अपार ख्याति थी, पधारने वाले थे। यह संवाद सुनते ही इनके हृदय की गहराइयों में प्रसुप्त पड़ा हुआ भक्ति बीज करवटें लेने लगा, अंकुरित-प्रस्फुटित होने को मचलने लगा। बताते हैं, एक अज्ञात आकर्षण से खिंचे ये महर्षि जी के दर्शनों को व्याकुल हो उठे।<br>
इन्हें देख-परखकर सद्गुरु महर्षि मेँहीँ परमहंस जी ने इन्हें सहर्ष शिष्य रूप में स्वीकार कर इन्हें संतमत-परंपरा की मानस-जप, मानस-ध्यान तथा दृष्टियोग की विधिवत् दीक्षा प्रदान की। वह 21मार्च 1939 का ऐतिहासिक दिवस था।<br>

अपने सद्गुरु के सानिध्य से ये इतने प्रभावित हुए कि स्वयं को उनकी सेवा में रख लेने की गुरुदेव से प्रार्थना की। पर महर्षि मेँहीँ परमहंस जी महाराज ने कहा - अभी आप जो कर रहे हैं, करते रहिए; उचित समय आने पर आपको बुलवा लिया जाएगा। बाद में अन्य शिष्यों से इसका कारण बतलाते हुए महर्षि जी ने कहा था - मन तो मेरा भी इन्हें पास में रखने का है, पर सोचा कि इनकी माताजी को क्यों रुलावें?<br>

1946 ईस्वी में इनकी माता जी के इस असार संसार से प्रस्थान घर जाने के पश्चात् महर्षि मेँहीँ ने इन्हें अपने पास बुलवा लिया और सदा के लिए अपनी निजी सेवा में रख लिया, यद्यपि इनकी माता के सशरीर रहते हुए भी महर्षि जी इन्हें महत्वपूर्ण पुस्तकों के प्रणयण, संपादन, संशोधन हेतु बुलवा लेते तथा महत्वपूर्ण सत्संग-कार्यक्रमों में भी अपने साथ ले जाते जहाँ इनसे सद्ग्रंथों तथा संतवाणी से पाठ करवाते थे। इनके शुद्ध, सुमधुर पाठ का श्रोताओं पर सशक्त प्रभाव पड़ता।<br>

सद्गुरु महर्षि मेँहीँ परमहंस इन्हें पुत्रवत् स्नेह करते थे। कुछ वर्षों के लिए इन्हें सिकलीगढ़ धरहरा तथा मनिहारी स्थित आश्रमों की व्यवस्था हेतु भेजा। पर 1949 ईसवी में इन्हें अपने भागलपुर, बिहार स्थित कुप्पाघाट आश्रम वापस बुलवा लिया। तब से महर्षि जी के अंतिम साँस लेने तक ये उनके संग छायावत् बने रहे। इन्होंने अपने गुरु की चार दशक-पर्यंत (1946-1986) अथक सेवा की, जो गुरु शिष्य परंपरा में एक दुर्लभ एवं संभवतः अभूतपूर्व घटना है। इन्होंने अपने गुरु की ऐसी अनुपम सेवा की कि सद्गुरु महर्षि मेँहीँ परमहंस ने इन्हें 'संतसेवी' (संत का सेवक) नाम प्रदान करने की कृपा की।<br>

महर्षि मेँहीँ ने बड़े प्यार से इन्हें गढ़ा, इनमें सत्य, शाश्वत मूल्यों की स्थापना की, बांग्ला, गुरमुखी जैसी लिपियों को पढ़ना सिखलाया तथा अपनी गौरवशाली परंपरा का सम्यक् निर्वहन करने की योग्यता प्रदान की।<br>
इनकी आध्यात्मिक उन्नति देखकर महर्षि मेँहीँ ने इन्हें 1952 ईस्वी में स्वेच्छा से संतमत की सर्वोच्च साधना, नादानुसंधान अर्थात् सुरत शब्द योग, की दीक्षा प्रधान करने की कृपा की तथा इनके केस, दाढ़ी, मूँछें मुंडित करवाकर, इन्हें कषाय वस्त्र प्रदान कर सन्यास धर्म में भी दीक्षित किया।

गुरु समागम
महाप्रयाण
गणमान्य विभूतियों से भेंट
चमत्कार